Trump gaan pad vat uit Withuis voor Biden se inhuldiging WoensdagPresident Donald Trump. (Argieffoto: Andrew Harnik/AP) Teen die tyd dat Joe Biden Woensdag beëdig word as die 46ste Amerikaanse president, sal sy omstrede voorganger Donald Trump reeds ver weggevlieg het – ŉ helikopter sal hom vroeër die oggend vir die laaste keer van die Withuis vlieg, het ŉ amptenaar gesê. Trump sal die eerste president in meer as ŉ eeu en ŉ half te wees om die inhuldiging van sy opvolger mis te loop. ŉ Amptenaar sê Trump sal na sy Mar-a-Lago-gholfklub in Florida gaan waar hy ná sy tyd in die Withuis sal woon. Die president sal na verwagting myle ver weg wees teen die tyd dat Biden om 12:00 op die trappe van die Kongresgebou beëdig word. Donald Trump en sy vrou, Melania, en Barack Obama en sy vrou Michelle kort na Trump se inhuldiging. (Foto: Jim Watson/AFP) Nadat hy meer as twee maande probeer het om die uitslae van die November-verkiesing om te keer en vals samesweringsteorieë oor bedrog gebruik het, is Trump se teenwoordigheid nie by die inhuldiging verwag nie. Die laaste strooi was op 6 Januarie toe Trump voor ŉ groot groep ondersteuners aangevoer het dat hulle moet veg om ŉ bedrieglike verkiesing te stuit. ŉ Skare het daarna die Kongresgebou bestorm en die verrigtinge om Biden se oorwinning te bekragtig, ontwrig. Vir langer as wat enigiemand kan onthou, het uittredende presidente langs hul plaasvervanger op die Kongresgebou se trappe gestaan en toegekyk hoe hulle die eed aflê. Só het hulle ook sigbare steun gegee vir die vreedsame oorgang van mag. Trump, wat vir ŉ tweede keer in ŉ staat van beskuldiging geplaas is, het ook die meer diskrete protokol verbreek deur te weier om Biden en sy vrou, Jill, na die Withuis vir ŉ tradisionele koppie tee in sy kantoor te nooi. Streng veiligheidsmaatreëls heers voor aangewese pres. Joe Biden se inhuldiging. (Foto: Samuel Corum/Getty Images/AFP) Vrydag het adj.pres. Mike Pence wel sy inkomende eweknie, Kamala Harris, ŉ lui gegee. Hoewel dit net vyf dae voor inhuldigingsdag en meer as twee maande na die verkiesing kom, het The New York Times berig Pence het sy gelukwense en hulp aan Harris aangebied. ŉ Amptenaar het die gesprek as “hoflik en aangenaam” bestempel. Trump se buitengewone vertrek het bygedra tot die gevoel van senuweeagtigheid wat oor die inhuldiging heers. Ná die aanval op die Kongresgebou is duisende soldate van die Nasionale Wag in Washington ontplooi. En selfs voor die veiligheidsnagmerrie, is die organiseerders gedwing om mooi te dink oor die tradisionele groot skares en lang gastelys.